LV Eiropas Savienības Oficiālais Vēstnesis C 65/92

Eiropas Ekonomikas un sociālo lietu komitejas Atzinums par tematu “Komisijas paziņojums Padomei, Eiropas Parlamentam, Eiropas Ekonomikas un sociālo lietu komitejai un Reģionu komitejai: Komisijas ieguldījums pārdomu laikā un pēc tā: D plāns — demokrātija, dialogs, diskusijas”

KOM(2005) 494 galīgā red.

(2006/C 65/17)

Eiropas Komisija saskaņā ar Eiropas Kopienas dibināšanas līguma 262. pantu 2005. gada 13. oktobrī nolēma apspriesties ar Eiropas Ekonomikas un sociālo lietu komiteju par augstāk minēto tematu

un Komiteja saskaņā ar Reglamenta 19. panta 1. punktu 421. plenārajā sesijā, kas notika 2005. gada 26. un 27. oktobrī, nolēma izveidot apakškomiteju, kas bija atbildīga par Komitejas dokumenta sagatavošanu.

Apakškomiteja, kas bija atbildīga par Komitejas dokumenta sagatavošanu par tematu “Pārdomu laiks un pēc tā: D plāns — demokrātija, dialogs, diskusijas”, savu atzinuma projektu pieņēma 2005. gada 1. decembrī. Ziņotāja bija Jillian van Turnhout kdze.

Eiropas Ekonomikas un sociālo lietu komiteja savā 422. plenārajā sesijā, kas notika 2005. gada 14. un 15. decembrī (14. decembra sēdē), ar 83 balsīm par, 7 balsīm pret un 13 atturoties ir pieņēmusi šādu atzinumu.

1. Kopsavilkums

Komiteja apzināti izlēma atbildēt uz Eiropas Komisijas paziņojumu īsi un operatīvi. Tās atbildē ierosināts īstenot dažus konkrētus pasākumus, ar kuru palīdzību Komiteja — viena pati vai sadarbībā ar citām iestādēm — varētu sniegt ievērojamu ieguldījumu plašajās diskusijās pārdomu laikā un pēc tā. Divas galvenās domas: ar divu vienlīdz svarīgo pīlāru — pilsoniskā dialoga un nostiprinātā Eiropas sociālā dialoga — palīdzību īstenot līdzdalības demokrātiju dzīvē jau tagad, pirms tiek piemēroti Konstitucionālā līguma noteikumi par demokrātisko dzīvi Eiropas Savienībā; nodrošināt, ka plašajās diskusijās tiek uzklausīti organizētās pilsoniskās sabiedrības un tās pārstāvju viedokļi.

2. Ievads

Ņemot vērā

— ļoti īso laiku, kas bija atvēlēts atzinuma projekta izstrādāšanai,

— detalizētāko nostāju par pārdomu periodu, kas pausta Komitejas 2005. gada 26. oktobra atzinumā Eiropas Parlamentam (1),

— to, ka tuvākajā laikā Eiropas Komisija pieņems Balto grāmatu par komunikācijas stratēģiju,

— 2005. gada 16. un 17. jūnijā notikušās Eiropadomes sanāksmes secinājumos (2) pausto nodomu 2006. gada pirmajā pusē izvērtēt situāciju un faktu, ka iepriekš minētā iemesla dēļ steidzami jārosina pēc iespējas plašākas diskusijas Eiropas Savienības un dalībvalstu, tajā skaitā arī organizētās pilsoniskās sabiedrības līmenī,

Komiteja nolēma — lai uzsāktu pēc iespējas plašākas diskusijas, kas veicinātu līdzdalības demokrātiju vietējā, reģionālajā, attiecīgo valstu un Eiropas Savienības līmenī, šajā atzinumā sniegt tikai dažus operatīvus ieteikumus, kas ļautu Komitejai pašai rosināt minētās diskusijas un pilnveidot savu darbību, kas vērsta uz Eiropas un organizētās pilsoniskās sabiedrības saiknes veidošanu.

EESK atzinīgi vērtē Eiropas Komisijas pieņemto paziņojumu par “D plānu”. Taču Komiteja uzskata, ka izvirzīto priekšlikumu patiesā ietekme ir apšaubāma, neraugoties uz plāna patiesi ambiciozajiem mērķiem un it īpaši ņemot vērā, ka trūkst konkrētas norādes par to, kā ierosinātie pasākumi tiks īstenoti. Tāpēc Komiteja cer noteiktajā laikā saņemt un iepazīties ar konkrētajiem priekšlikumiem, kurus Komisijai būtu jāizstrādā. No savas puses Komiteja pauž gatavību palīdzēt uzlabot Komisijas priekšlikumu operativitāti, it īpaši tajās jomās, kas skar organizētās pilsoniskās sabiedrības iesaistīšanu.

3. Ieteikumi

3.1 Pamatojoties uz veiksmīgo izmēģinājuma programmu, paredzēts, ka visi Komitejas locekļi uzsāks lietot “elektronisko apmeklējuma karšu” sistēmu, kas ļaus nosūtīt individuālus biļetenus saskaņā ar e-pasta adresātu sarakstiem, tādējādi pastiprinot saikni, ko nodrošina tās locekļi.

3.2 Pamatojoties uz panākumiem, ko guva 2005. gada aprīlī un novembrī Briselē notikušajam Ieinteresēto pušu forumam par ilgstpējīgu attīstību un par to, kā “mazināt plaisu”, kā arī uz panākumiem, kas gūti, lietojot pielāgotu Atvērtās telpas metodes (“Open Space” method) variantu, Komiteja palīdzēs tās locekļiem un attiecīgo valstu ekonomikas un sociālo lietu padomēm organizēt līdzīga veida ieinteresēto pušu forumus dalībvalstu līmenī. Komiteja varētu sniegt atbalstu, — iesaistot dažādos locekļu un viņu organizāciju tīklus, tādējādi izmantojot to iespējamo daudzkāršošanas ietekmi, — daloties pieredzē par Atvērtās telpas metodes lietošanu, — izstrādājot rokasgrāmatu par Komitejas līdzšinējo pieredzi šādu forumu organizēšanā, — cenšoties panākt citu iestāžu, it īpaši Eiropas Komisijas, iesaistīšanos forumu organizēšanā un darbībā. Šādi forumi paši par sevi nespēj atrisināt Eiropas Savienības komunikācijas problēmas, bet tie vienlaikus ar apspriešanās mehānismu uzlabošanu var veicināt plašas pilsoniskās sabiedrības iesaistīšanos diskusijās par Eiropas Savienību.

3.3 Pamatojoties uz ieteikumiem, kas pausti Komitejas atzinumā Eiropas Parlamentam par pārdomu periodu, tā arī turpmāk mudinās citas iestādes jau tagad piemērot Konstitucionālā līguma noteikumus, kas attiecas uz līdzdalības demokrātiju. EESK īpaši — aicina Eiropas Komisiju izvirzīt vienu vai vairākus priekšlikumus jauniem paņēmieniem un procesiem, kas veicinātu organizētās pilsoniskās sabiedrības iesaistīšanu Eiropas Savienības politikas veidošanas un likumdošanas procesā atbilstoši Konstitucionālā līguma I-47. pantam; — aicina Eiropas Komisiju īstenot konkrētus pasākumus, lai palielinātu iedzīvotāju tiešo līdzdalību politiskajos procesos ES līmenī, apsverot iespēju izvirzīt priekšlikumu par tiesiskā spēka piešķiršanu Eiropas pilsoņu iniciatīvai atbilstīgi Konstitucionālā līguma I-47.panta 4. punktam. — aicina Eiropas Komisiju apsvērt iespēju izvirzīt priekšlikumu par īstu komunikācijas politiku; — pauž cerību, ka pilnībā tiks īstenots un ievērots jaunais Eiropas Komisijas un Eiropas Ekonomikas un sociālo lietu komitejas sadarbības protokols (3), kas paredz “pastiprināta dialoga un konsultāciju ar pilsonisko sabiedrību un tās pārstāvjiem kultūras ieviešanu ES politikas un lēmumu izstrādē un īstenošanā”.

3.4 Atsaucoties uz Eiropas Komisijas “D plānu”, Komiteja aicina Eiropas Komisiju un īpaši tās pārstāvniecības dalībvalstīs iesaistīt Komitejas locekļus visās iniciatīvās, kuru mērķis ir veicināt diskusijas dalībvalstu līmenī, tādējādi garantējot sistemātiskāku un pienācīgāku organizētās pilsoniskās sabiedrības viedokļa uzklausīšanu.

3.5 Šajā sakarā Komiteja atzīmē dažādos Komisijas ierosinātos īpašos pasākumus, kuru mērķis ir veicināt plašākas diskusijas sabiedrībā un pilsoņu līdzdalību demokrātiskajos procesos, un tā aicina Komisiju vienmēr iesaistīt Komiteju un tās locekļus, it īpaši tajos gadījumos, kad jāuzklausa organizētās pilsoniskās sabiedrības viedoklis.

3.6 Šajā sakarā Komiteja atzīmē arī Paziņojuma 5. daļu par finansējumu un īpaši Komisijas viedokli, ka “atlikušie līdzekļi jāizmanto, lai atbalstītu dalībvalstu un pilsoniskās sabiedrības iniciatīvas”. Kā jau iepriekš izskaidrots, Komiteja ir gatava decentralizēt veiksmīgā Ieinteresēto pušu foruma modeli, un tāpēc tā varētu kopā ar Eiropas Komisiju iesaistīties līdzīgos sadarbības pasākumos (arī to līdzfinansēšanā) dalībvalstu līmenī.

Briselē, 2005. gada 14. decembrī Eiropas Ekonomikas un sociālo lietu komitejas priekšsēdētāja Anne-Marie SIGMUND

(1) “Pārdomu periods: struktūra, tēmas un mehānisms debašu par Eiropas Savienību novērtēšanai”.

(2) Atsauces dokuments 10255/1/05 rev. 1.

(3) Protokols tika parakstīts 2005. gada 7. novembrī Briselē, norāde. Tā teksts ir pieejams EESK tīmekļa vietnē.